Útivistarbanni um kvöld er framfylgt af mikilli festu í Odesa í Úkraínu, meiri en í Lvív eða Kænugarði og götur rýmdar um leið og klukkan slær ellefu. Þetta segir Valur Gunnarsson, rithöfundur og sagnfræðingur, sem komst upp á kant við herlögreglu í borginni í gærkvöldi.
Hafnarborgin Odesa liggur við Svartahaf og er nokkuð nálægt því svæði sem rússneski herinn hefur tekið í Úkraínu. Valur Gunnarsson er í Odesa. Hann reyndi að panta sér leigubíl heim á hótel í gærkvöldi en það gekk hægt og tókst ekki áður en útivistartími borgara var liðinn.
Ég er stoppaður mjög fljótlega eftir það af herlögreglunni hérna. Þeir segja mér að ég megi ekki vera úti og stinga upp á því að ég leigi annað hótelherbergi einhvers staðar nær. Ég spyr hvort ég megi ekki bara halda áfram að labba og þeir segja bara já. Það var ákveðið að ég ætti að vera vandamál einhvers annars.
segir Valur. Hann hafi gengið lengra en var svo stoppaður öðru sinni og fékk far heim með lögreglu á meðan loftárásir dundu á borginni.
Mér var gert að mæta síðan á fund klukkan tíu í morgun þar sem átti að setja mig inn í þetta. Svo kom í ljós að fundurinn snerist aðallega um að láta mig skrifa undir eitthvað um að ég lofaði að fylgja settum reglum. Síðan heimtuðu þeir að fá að skoða myndavélina mína og þurrkuðu út einhverjar myndir sem ég hafði tekið af sandpokavirkjum á ströndinni.
Valur Gunnarsson rithöfundur lenti upp á kant við úkraínska herlögreglu í Odesa í gærkvöldi eftir að útivistartími var liðinn. Hann segir reglunum fylgt af mikill festu í borginni.